Helst - Mótmælt var í Minneapolis í Bandaríkjunum í nótt eftir að lögregla skaut tvítugan mann af bandarískum og afrískum uppruna til bana. Þessa dagana fara fram réttarhöld yfir lögreglumanninum sem varð George Floyd að bana í fyrra.
Mótmæli brutust út í útjarðri Minneapolis í Bandaríkjunum í nótt eftir að lögregla skaut ungan mann til bana. Mikil spenna er í borginni þar sem þessa dagana fara fram réttarhöld yfir lögreglumanninum sem varð George Floyd að bana í fyrra.
Hundruð komu saman við lögreglustöðina í Brooklyn Center, lítilli borg nálægt Minneapolis eftir að fréttirnar spurðust út í nótt. Lögregla beitti táragasi til að dreifa mannfjöldanum.
Ungi maðurinn sem skotinn var til bana, Daunte Wright, var tvítugur að aldri og af bandarískum og afrískum uppruna. Í yfirlýsingu lögreglu segir að hann hafi verið stöðvaður fyrir umferðarlagabrot en handtökuskipun hafi áður verið gefin út á hendur honum. Þegar lögregla hafi reynt að handtaka Wright hafi hann farið aftur inn í bíl sinn og þá hafi lögreglumaður skotið hann. Wright tókst að keyra áfram en ók á annan bíl. Hann var úrskurðaður látinn á staðnum.
Fjölmiðlar vestanhafs hafa eftir móður Wrights að hann hafi hringt í hana og sagt henni að lögreglan hefði stöðvað hann. Hún hafi heyrt lögreglu segja honum að leggja frá sér símann og samtalið hafi svo endað. Stuttu síðar hafi unnusta unga mannsins hringt í tengdamóður sína og sagt henni að hann hafi verið skotinn. Unnustan var með honum í bílnum og særðist lítillega.
Töluverð spenna er í borginni. Þar standa yfir réttarhöld yfir lögreglumanni sem varð George Floyd að bana í maí í fyrra þegar hann þrengdi að hálsi hans. Mál Floyds varð kveikjan að fjölmennum mótmælum gegn lögregluofbeldi og kynþáttamisrétti í Bandaríkjunum og víðar um heim.
Mótmælt var í Minneapolis í Bandaríkjunum í nótt eftir að lögregla skaut tvítugan mann, af bandarískum og afrískum uppruna, til bana. Þessa dagana fara fram, í borginni, réttarhöld yfir lögreglumanninum sem ákærður er fyrir að hafa banað George Floyd í fyrra. 